DEĊIŻJONI TAL-KUNSILL
tal-15 ta' Ottubru 2007
dwar l-iffirmar u l-applikazzjoni proviżorja ta' Protokoll mal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Renju tal-Marokk, min-naħa l-oħra, biex titqies l-adeżjoni ma' l-Unjoni Ewropea tar-Repubblika tal-Bulgarija u r-Rumanija
(2008/881/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 310 tiegħu, flimkien ma' l-Artikolu 300(2), l-ewwel inċiż, l-ewwel sentenza tiegħu,
Wara li kkunsidra l-att ta' Adeżjoni tal-Bulgarija u r-Rumanija ma' l-Unjoni Ewropea u partikolarment l-Artikolu 6(2) tiegħu,
Wara li kkunsidra l-proposta tal-Kummissjoni,
Billi:
(1)
Fit-23 ta' Ottubru, il-Kunsill awtorizza lill-Kummissjoni biex tinnegozja mal-Marokk, f'isem il-Komunità Ewropea u l-Istati Membri tagħha, protokoll li jemenda l-ftehimiet konklużi bejn il-Komunità Ewropea u l-pajjiżi terzi, partikolarment il-Ftehim ta' Assoċjazzjoni Ewro-Mediterranju bejn il-Komunitajiet Ewropej u l-Istati Membri tagħhom, minn naħa, u l-Marokk, min-naħa l-oħra, sabiex titqies l-adeżjoni ma' l-Unjoni Ewropea tar-Repubblika tal-Bulgarija u r-Rumanija.
(2)
Dawn in-negozjati ġew konklużi, għas-sodisfazzjoni tal-Kummissjoni.
(3)
It-test tal-Protokoll innegozjat mal-Marokk jipprevedi, fl-Artikolu 9(2), l-applikazzjoni proviżorja tal-Protokoll qabel id-dħul fis-seħħ tiegħu.
(4)
Huwa xieraq li l-Protokoll jiġi ffirmat u jiġi applikat b'mod proviżorju, sakemm ikunu konklużi l-proċeduri meħtieġa għall-konklużjoni tiegħu,
IDDEĊIEDA:
Artikolu 1
L-iffirmar tal-Protokoll mal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Renju tal-Marokk, min-naħa l-oħra, biex titqies l-adeżjoni ma' l-Unjoni Ewropea tar-Repubblika tal-Bulgarija u r-Rumanija huwa approvat f'isem il-Komunità, bil-kundizzjoni li l-Protokoll jiġi konkluż.
It-test tal-protokoll huwa mehmuż ma' din id-deċiżjoni.
Artikolu 2
Il-President tal-Kunsill huwa awtorizzat li jagħżel il-persuna(i) awtorizzata/i biex tiffirma/jiffirmaw, f'isem il-Komunità Ewropea u l-Istati Membri tagħha, il-Protokoll mal-Ftehim Ewro-Mediterranju bejn il-Komunitajiet Ewropej u l-Istati Membri tagħhom, minn naħa, u r-Renju tal-Marokk, min-naħa l-oħra, biex titqies l-adeżjoni ma' l-Unjoni Ewropea tar-Repubblika tal-Bulgarija u r-Rumanija.
Artikolu 3
Il-protokoll huwa applikat b'mod proviżorju mill-ewwel ta' Jannar 2007, bil-kundizzjoni li jiġi konkluż eventwalment f'data ulterjuri.
Magħmul fil-Lussemburgu, 15 ta' Ottubru 2007.